RO
4.10.2022
Jurnalul Oficial al Uniunii Europene
L 256/5
DECIZIA DE PUNERE ÎN APLICARE (UE) 2022/1847 A COMISIEI din 28 septembrie 2022 privind cererea de înregistrare, în temeiul Regulamentului (UE) 2019/788 al Parlamentului European și al Consiliului, a inițiativei cetățenești europene intitulate „Tulburările specifice de învățare în prim plan la nivelul UE” [notificată cu numărul C(2022) 6901] (Numai textul în limba engleză este autentic)
COMISIA EUROPEANĂ,
având în vedere Tratatul privind funcționarea Uniunii Europene, având în vedere Regulamentul (UE) 2019/788 al Parlamentului European și al Consiliului din 17 aprilie 2019 privind inițiativa cetățenească europeană (1), în special articolul 6 alineatele (2) și (3), întrucât: (1)
La 1 august 2022, Comisiei i-a fost prezentată o cerere de înregistrare a unei inițiative cetățenești europene intitulate „Tulburările specifice de învățare în prim plan la nivelul UE”.
(2)
Obiectivele inițiativei sunt exprimate de organizatori după cum urmează: „Prezenta inițiativă vizează să faciliteze accesul la educație al persoanelor cu tulburări specifice de învățare (și anume dislexie, discalculie, disgrafie).
Elevii cu astfel de tulburări se confruntă cu dificultăți în a-și continua studiile din cauza lipsei de cunoștințe cu privire la acest subiect, a indisponibilității unor materiale de studiu adecvate și a condițiilor inechitabile de examinare.
Deși statele membre au abordat problema în mod individual, discrepanțele dintre definițiile tulburărilor de învățare și recurgerea la metode diferite în ceea ce privește detectarea și acordarea de asistență creează un decalaj între țări.
Prin urmare, elevii pot fi tratați în mod diferit în alte state membre, ceea ce ar putea împiedica dreptul lor la liberă circulație, astfel cum este prevăzut în tratate, fapt care ar avea repercusiuni asupra educației și integrării lor în societate.
Prin prezenta, solicităm Comisiei să prezinte o propunere de recomandare a Consiliului în temeiul articolului 165 alineatul (4) a doua liniuță din TFUE, care să conțină orientări comune adresate guvernelor naționale cu privire la modul de detectare și de abordare a tulburărilor de învățare.
O mai bună integrare a persoanelor cu tulburări de învățare în sistemul educațional ar fi un pas important pentru asigurarea unor oportunități echitabile pentru toți cetățenii UE.”
(3)
O anexă la inițiativă oferă mai multe detalii cu privire la obiectul, obiectivele și contextul inițiativei, expunând și detaliind motivele pentru sprijinirea acesteia.
Anexa subliniază următoarele trei puncte ale inițiativei, în special faptul (1) că aceasta poate evidenția caracterul global al problemei și necesitatea de a o aborda la nivel european, (2) că, datorită echipei sale de experți și a perspectivei sale mai largi asupra legislațiilor statelor membre, Comisia poate contribui la cercetarea privind tulburările specifice de învățare, iar această activitate de cercetare ar trebui să se concentreze pe găsirea unei definiții la nivel european a tulburărilor de învățare și pe stabilirea unor măsuri compensatorii și (3) că inițiativa poate scoate în relief importanța utilizării noilor tehnologii în facilitarea procesului de învățare pentru elevii cu tulburări de învățare.
(4)
Un document suplimentar atașat inițiativei conține un studiu comparativ privind dislexia în Europa.
(5)
În ceea ce privește obiectivul general al inițiativei de a facilita accesul la educație al persoanelor cu tulburări de învățare prin dezvoltarea unei educații de calitate, prin încurajarea cooperării dintre statele membre și, în cazul în care este necesar, prin sprijinirea și completarea acțiunii acestora, respectând totodată pe deplin responsabilitatea statelor membre față de conținutul învățământului și de organizarea sistemului educațional, Comisia are competența de a prezenta o propunere de act juridic în temeiul articolului 165 din Tratatul privind funcționarea Uniunii Europene (TFUE).
(1) JO L 130, 17.5.2019, p. 55.